b'\n_START_ARTICLE_\nGondor\n_START_PARAGRAPH_\nGondor on v\xc3\xa4ljam\xc3\xb5eldud kuningriik J. R. R. Tolkieni loomingus._NEWLINE_Inimeste Kuningas Elendil Pikk rajas koos oma v\xc3\xb5imsate poegade Anarioni ja Isilduriga p\xc3\xb5hja P\xc3\xb5hjakuningriigi Arnori ja l\xc3\xb5unasse Anduni j\xc3\xb5e suudmesse L\xc3\xb5unakuningriigi Gondori. Gondor paiknes Mordori kuningriigi vahetus l\xc3\xa4heduses._NEWLINE_Gondori kuningriik kestis kaua, m\xc3\xb5ne aja jooksul tema hiilgus kasvas ja meenutas veidi Numenori v\xc3\xb5imsust enne selle kadu. Gondorisse ehitati palju k\xc3\xb5rgeid torne ja tugevaid kindlusi ning sadamaid paljudele laevadele ning Inimeste Kuningate tiivuline kroon tekitas aukartust paljude rahvaste seas. Gondori pealinnaks oli Osgiliath, T\xc3\xa4helinn, millest voolas l\xc3\xa4bi Suur J\xc3\xb5gi. Siis ehitasid nad Minas Ithili, T\xc3\xb5usva Kuu Kantsi, Varjum\xc3\xa4gede idan\xc3\xb5lvale (teiselpool Varjum\xc3\xa4gesid asus Mordor), ning l\xc3\xa4\xc3\xa4ne poole Valgete m\xc3\xa4gede jalamile rajati Minas Anor, Loojuva P\xc3\xa4ikese Kants. Seal kasvas ka Kuninga \xc3\xb5uel valge puu, mille seemne omal ajal oli toonud Isildur. Kuid aastate m\xc3\xb6\xc3\xb6dudes langes Meneldili Anarioni poja (Elendili pojapoja) sugu ja valge puu n\xc3\xa4rbus ning nuumenorlaste veri segunes v\xc3\xa4hemate inimeste verega. Siis j\xc3\xa4id vahid Mordori m\xc3\xbc\xc3\xbcridel magama ning tumedad j\xc3\xb5ud hiilisid Mordori tagasi. L\xc3\xb5puks tulid kurjad j\xc3\xb5ud sealt v\xc3\xa4lja ja vallutasid Minas Ithili ning j\xc3\xa4id sinna elama ja tegid sellest paigast hirmu pesa- seej\xc3\xa4rel nimetatakse seda Minas Morguliks, Sortside Kantsiks. Seej\xc3\xa4rel nimetasid gondorlased Minas Anori Minas Tirithiks, Vardjate Kantsiks. Ning Minas Morgul ja Minas Tirith on alati s\xc3\xb5jajalal, kuid nede vahel asuv endine Gondori pealinn Osgiliath j\xc3\xa4eti maha ning see vajus varemetesse mille vahel uitavad n\xc3\xbc\xc3\xbcd varjud.\n_START_SECTION_\nGondori \xc3\xbcldiseloomustus\n_START_PARAGRAPH_\nOma hiilgeajal, umbkaudu aastal 1050, h\xc3\xb5lmas Gondor 850 000 ruutkilomeetrit: Anduini j\xc3\xb5eorgu, Belfalast, Lamedoni, Anfalast, Lebennini, Harondori, Umbarit, Anorieni, Ithilieni, Calenardhoni ja L\xc3\xb5una-Eriadori. S\xc3\xb5rmuse s\xc3\xb5ja ajaks oli Gondori v\xc3\xb5imu alla j\xc3\xa4\xc3\xa4nud maad Anfalasest ja Belfalasest Cair Androse ja Rohani maadeni, Ithilienist Ered Nimraisini._NEWLINE_Pealinn: Osgiliath. P\xc3\xa4rast Osgiliathi purustamist ja inimeste lahkumist sealt, sai pealinnaks Minas Tirith._NEWLINE_Riigikeel: Tavakeele versioon Westron, kuid (eriti teadusemeistrite ja k\xc3\xb5rgklasside poolt \xe2\x80\x93 muide, teadusemeistrid olid k\xc3\xb5rgest soost ja vastupidi \xe2\x80\x93 enamik k\xc3\xb5rgest soost mehi olid ka rohkem v\xc3\xb5i v\xc3\xa4hem teadusemeistrid) kasutati traditsiooniliselt ka haldjakeeli (p\xc3\xb5hiliselt sindarini, teadusemeistrite hulgas suuremad ka kvenjat). Mitmete kuningate nimed ja ka muud eriti t\xc3\xa4htsad nimed olid kvenjakeelsed (nt Elendil, Isildur, Anarion ja k\xc3\xb5ik Gondori kuningate nimed, sh Elessar)._NEWLINE_Kirjas kasutasid duunedainid tengwarit, haldjat\xc3\xa4hestikku, v\xc3\xb5i cirth\'i, haldjap\xc3\xa4ritolu ruune, mida olid kohandanud p\xc3\xa4kapikud._NEWLINE_Rahvaarvu kohta on v\xc3\xa4ga erinevaid andmeid, \xc3\xbcks variant pakub, et suurim rahvaarv (mis peaks langema umbes aastasse 1400) v\xc3\xb5iks olla 9 miljonit ja 200 000, S\xc3\xb5rmuse s\xc3\xb5ja ajal pidanuks samade allikate j\xc3\xa4rgi rahvaarv olema umbes 5 miljonit inimest. Enamasti peetakse seda siiski kaugelt liialdatud hinnanguks ning vahel loetakse t\xc3\xb5en\xc3\xa4olist arvu isegi 20 korda v\xc3\xa4iksemaks(!)_NEWLINE_Gondor elas N\xc3\xbamenori kalendri j\xc3\xa4rgi, kuid kuna p\xc3\xa4rast N\xc3\xbamenori langemist algas uus Ajastu, tekkis kalendrisse viga, mida selle koostajad ei osanud ette n\xc3\xa4ha, ning Koja\xc3\xbclem Mardil Voronwe viis l\xc3\xb5puks sisse kalendri paranduse, ning see uuendatud kalender, mis sisaldas 12 kuud ning viit lisap\xc3\xa4eva, kandis nime Koja\xc3\xbclema Arvestus._NEWLINE_Keskmaa inimestel, Gondori rahvastel seal hulgas, ei olnud v\xc3\xa4lja kujunenud t\xc3\xb5elist religiooni (v\xc3\xa4lja arvatud Musta Isanda kultused, mis kujunesid Morgothi ja hiljem Sauroni p\xc3\xb5hjal). Nende k\xc3\xa4sutuses oli k\xc3\xbcll info valaritest ja Erust, kuid nad austasid valareid pigem kui \xc3\xbcht v\xc3\xa4ga v\xc3\xa4gevat ning \xc3\xb5ilsat rahvast, ja Eru kultus oli p\xc3\xa4riselt v\xc3\xa4lja kujunemata, malbe ning kindlasti mitte agressiivne, ei usklike ega uskmatute osas. Templeid nad ei ehitanud ja ainsad enam-v\xc3\xa4hem sakraalsed hooned olid hauakambrid._NEWLINE_Valitsemisvormilt oli Gondor kuningriik, mida valitses kroonitud kuningas (v\xc3\xb5i kaks kuningat pluss \xc3\xbclemkuningas, kelleks oli Elendil, nagu Gondori esimesel aastasajal. Meil puudub t\xc3\xa4pne info selle kohta, missugune oli tegelikult selle kuningriigi sisemine struktuur, kuid on selge, et olid m\xc3\xb5ned v\xc3\xbcrstid v\xc3\xb5i printsid, kes polnud Elendili j\xc3\xa4reltulijad ja kel oli v\xc3\xa4hemalt mingisugune autonoomia. Kui suur just, pole selge, kuid on ilmne, et nad olid siiski kuninga v\xc3\xb5i koja\xc3\xbclema alluvad, mitte omaette v\xc3\xa4ikeste riikide valitsejad, mis vormiliselt Gondori koosseisu kuuluvad._NEWLINE_Kuninga kadunuks j\xc3\xa4\xc3\xa4misega seoses aastal 2050 l\xc3\xa4ks kogu v\xc3\xb5imut\xc3\xa4ius \xc3\xbcle Valitsevate Koja\xc3\xbclemate k\xc3\xa4tte, kes olid sisuliselt kuninga asendajad ning kelle k\xc3\xa4es oli kuningaga samav\xc3\xa4\xc3\xa4rne v\xc3\xb5im._NEWLINE_Gondori inimeste v\xc3\xa4limus varieerus suuresti, kuna Gondori riik \xc3\xbchendas paljude erinevate rahvaste j\xc3\xa4reltulijaid. Kuigi p\xc3\xb5hiosa inimestest olid v\xc3\xa4hemalt mingit pidi N\xc3\xbamenori p\xc3\xa4ritolu, oli erinevais paigus elavate rahvaste vahel m\xc3\xa4rgatavaid v\xc3\xa4liseid erinevusi, n\xc3\xa4iteks Lossarnachi inimesed oli l\xc3\xbchemat kasvu ja t\xc3\xbc\xc3\xbcakad (v\xc3\xb5imalik, et Gwathuirimi h\xc3\xb5imude j\xc3\xa4rglased). \xc3\x9cldiselt olid duunedainid pikad (isegi v\xc3\xa4ga pikad, kui nende veri oli puhas, Elendili pikkus nt oli 2.30) ja tumedap\xc3\xa4ised ning hallide, siniste v\xc3\xb5i roheliste silmadega, pruunisilmsetest pole kirjeldusi._NEWLINE_Kuningasoost (e Elrose liinist p\xc3\xa4rinevad) duunedainid elasid esialgu v\xc3\xa4ga vanaks. Nende iga v\xc3\xb5is esialgu ka Keskmaal k\xc3\xbc\xc3\xbcndida \xc3\xbcle kolmesaja aasta (Elendil oli v\xc3\xa4givaldset surma surres paark\xc3\xbcmmend aastat \xc3\xbcle 300 aasta vana), ent ajapikku see l\xc3\xbchenes ning kui Aragorn II S\xc3\xb5rmuse s\xc3\xb5ja j\xc3\xa4rel elas \xc3\xbcle 220 aasta vanaks, oli see tollaste standardite j\xc3\xa4rgi t\xc3\xb5esti v\xc3\xa4ga v\xc3\xa4ga pikk eluiga. Ka lihtsate l\xc3\xa4\xc3\xa4ne verd inimeste elu oli meie m\xc3\xb5istes v\xc3\xa4ga pikk, alul 200 aasta \xc3\xbcmber, ent koos aja kulgemise ja N\xc3\xbamenori kinkide tagasit\xc3\xb5mbumisega Keskmaalt kahanes see tunduvalt, ning kuigi j\xc3\xa4i m\xc3\xb5nev\xc3\xb5rra pikemaks praeguste inimeste elueast, S\xc3\xb5rmuse S\xc3\xb5ja ajaks siiski enamasti eriti palju \xc3\xbcle 100 aasta ei k\xc3\xbc\xc3\xbcndinud._NEWLINE_Raske on kirjeldada duunedainide iseloomulikke jooni, kuna nad on --- nagu inimesed ikka --- v\xc3\xa4ga erinevad. Ometi v\xc3\xb5ib \xc3\xb6elda seda, et kui nuumenori veri kannab head vilja, on see vili v\xc3\xa4ga v\xc3\xa4ga hea ja ometi mitte veatu.\n_START_SECTION_\nEhituskunst\n_START_PARAGRAPH_\nNagu nende N\xc3\xbamenori esivanemad, armastasid Gondori inimesed suuri kivist ehitisi. K\xc3\xb5ik nende t\xc3\xa4htsaimad ehitused paistavad silma suurusega ning tundub, et nende linnad olid suures osas, kui mitte t\xc3\xa4iesti, hoonestatud kivimajadega. Ka kasutasid nad palju looduslikku kaljut ja ehitasid m\xc3\xa4gedesse, ja pea k\xc3\xb5ik nende suurimad saavutused ehituskunsti alal olid s\xc3\xb5jalise iseloomuga._NEWLINE_Kuningad ja k\xc3\xb5rgemad klassid t\xc3\xb5id oma matusekombed kaasa L\xc3\xa4\xc3\xa4nesaarelt, kus hirm surma ees pani inimesi ehitama v\xc3\xa4gevaid hauakambreid. Ka Gondoris ehitati surnutele majad ning k\xc3\xb5igile valitsejatele oli nende hauakambris valmis pandud oma s\xc3\xa4ng. Nuumenorlastest kuningatel oli ka vastavalt valarite kingile komme ja v\xc3\xb5imalus heita s\xc3\xa4ngi ja lasta surmal end v\xc3\xb5tta enne, kui nad on muutunud n\xc3\xb5draks ja n\xc3\xb5rgaks._NEWLINE_Perekonnamudeliks oli monogaamia ning on p\xc3\xb5hjust oletada, et tegu oli t\xc3\xb5esti range ja puhta monogaamiaga, k\xc3\xb5rgkihtides juhtus harva isegi seda, et \xc3\xbche abielupoole surma j\xc3\xa4rel teine uuesti abielluks. Lapsi oli suhteliselt v\xc3\xa4he, v\xc3\xa4hemalt \xc3\xbclemkihtides ja linnades. Ning k\xc3\xbcllalt sageli oli mees abielludes naisest oluliselt vanem. (Kuningas Elessar ja kuninganna Arwen olid t\xc3\xa4helepanuv\xc3\xa4\xc3\xa4rseks erandiks).\n_START_SECTION_\nGondori ajalugu\n_START_PARAGRAPH_\nGondori rajasid p\xc3\xa4rast N\xc3\xbamenori langemist Elendili pojad Isildur (vanem, kolm laeva) ja Anarion (kaks laeva) Teise Ajastu 3320. aastal. Kui Elendil randus P\xc3\xb5hja pool, Gil-Galadi maadel, siis tema pojad oma laevadega randusid l\xc3\xb5unas, Andunini j\xc3\xb5e suudmealas. Oma tuhat aastat varem olid nuumenorlased asunud seda piirkonda asustama ning selleks ajaks oli sinna tekkinud suur ja eluj\xc3\xb5uline duunedainide eluala. N\xc3\xbamenori viimaste kuningate ajal eelistasid mandrile kolida just pigem L\xc3\xa4\xc3\xa4nesaarel taga kiusatud haldjas\xc3\xb5brad ja seet\xc3\xb5ttu on igati loogiline, et need inimesed tervitasid Elendil Ustavat ja tema poegi (kui kuningliku vere haldjas\xc3\xb5prade hulka kuuluvaid kandjaid) meeleldi kui oma kuningaid. Lisaks rahvastatusele olid nuumenorlased ka juba paljude aastate eest ehitanud mandrile kindlustusi kaitseks Sauroni vastu, niisiis olid k\xc3\xb5ik eeldused riigi loomiseks Isilduri ja Anarioni juba ootamas. Vastse riigi pealinnaks ehitati Osgiliath, kus paiknesid k\xc3\xb5rvuti m\xc3\xb5lema venna troonid, Minas Anorisse asus elama Anarion, Isildur asus elama Minas Ithilisse, kuhu ta istutas ka Valge Puu. P\xc3\xb5hja ja L\xc3\xb5una kuningriikide vahel peeti \xc3\xbchendust palantiride kaudu, Gondori palantirid asusid Osgiliathis, Minas Ithilis, Angrenostis (hiljem tuntud kui Isengard) ja Minas Anoris. 3429 vallutab Sauron Minas Ithili ja p\xc3\xb5letab Valge Puu \xc3\xa4ra, Isilduril \xc3\xb5nnestub p\xc3\xa4\xc3\xa4sta palantir ja Valge Puu seeme. Isildur l\xc3\xa4heb seej\xc3\xa4rel Arnorisse ja Anarion kaitseb Minas Anorit ja Osgiliathi. J\xc3\xa4rgnevad s\xc3\xb5ja ettevalmistus- ja s\xc3\xb5ja-aastad, moodustatakse Viimne Liit, 3440 hukkub Anarion lahingus, 3441 saab Sauron l\xc3\xbc\xc3\xbca, S\xc3\xb5rmus v\xc3\xb5etakse talt \xc3\xa4ra, ent Elendil hukkub viimses v\xc3\xb5itluses, ja Teine Ajastu saab otsa._NEWLINE_Kolmanda ajastu teisel aastal annab Isildur Gondori valitsemise ametlikult Melendilile, Anarioni (neljandale) pojale, teisel aastal istutab Isildur ka Valge Puu seemne Minas Anorisse, ning suundub Arnorisse, kavatsedes ohjad \xc3\xbcle v\xc3\xb5tta oma isa juhitud kuningriigis . Kuid V\xc3\xb5hum\xc3\xb5\xc3\xb5gav\xc3\xa4ljadel tapetakse tema ja tema kolm vanemat poega ning Arnorit hakkab t\xc3\xa4isealiseks saades valitsema Isilduri neljas poeg Valandil._NEWLINE_P\xc3\xa4rast Anarioni, kes Barad-duri ees surma sai, oli Gondoris 31 kuningat. Seitsmes kuningas Ostoher ehitas taas \xc3\xbcles s\xc3\xb5jas laastatud Minas Anori, kus kuningad hiljem suviti meelsamini elasid kui Osgiliathis. Sel ajal r\xc3\xbcndasid Gondorit esimest horda metsmehed idast, ent Tarostar, Ostoheri poeg, l\xc3\xb5i neid ja kihutas minema. Sellega seoses v\xc3\xb5ttis ta endale nimes R\xc3\xb3mendacil, "Ida-v\xc3\xb5itja". Hiljem langes ta ometi lahingus ida hordidega ja tema poeg Turambar maksis tema eest k\xc3\xa4tte ja v\xc3\xb5itis ida poolt palju maid juurde._NEWLINE_Tarannoni, kaheteistk\xc3\xbcmnenda kuningaga, algas Laevakuningate (v\xc3\xb5i Merekuningate, nagu m\xc3\xb5nel pool t\xc3\xb5lgitakse) sugu. Nad ehitasid laevastikke ja laiendasid Gondori valdusi piki rannikut Anduini Suudmetest l\xc3\xa4\xc3\xa4ne ja l\xc3\xb5una poole. Ta v\xc3\xb5ttis endale nimeks Falastur, "Randade Isand" ja tal ei olnud lapsi. Troonil j\xc3\xa4rgnes talle tema vennapoeg. Igatahes lasi Earnil taastada Pelargiri, muistse suure sadama ning ehitas suure laevastiku, mille abiga piiras Umbari nii maalt kui merelt sisse ja vallutas selle ka \xc3\xa4ra. Kuid Umbarist naastest hukkus ta koos paljude laevadega suures tormis. Tema poeg Ciryandil j\xc3\xa4tkas laevade ehitamist, ta hukkus lahingus Haradi meestega, keda juhtisid Umbarist v\xc3\xa4ljaaetud juhid, Haradwaithis. Tema poeg oli Ciryaher, kes suutis hoolimata piiramisest hoida Gondori k\xc3\xa4es Umbarit ning 1050 purustas t\xc3\xa4ielikult Haradi v\xc3\xa4ed ning nonde kuningad olid sunnitud tunnistama Gondori \xc3\xbclemv\xc3\xb5imu. Ciryaher v\xc3\xb5ttis endale nimeks Hyarmendacil "L\xc3\xb5una-v\xc3\xb5itja". Ta valitses kokku 134 aastat, mis oli peaaegu pikim valitsusaeg kogu Anarioni liinis. Noil p\xc3\xa4evil saavutas Gondor oma v\xc3\xb5imsuse lae ja ulatus p\xc3\xb5hja Celebranti ja S\xc3\xbcnklaane servani, l\xc3\xa4\xc3\xa4nde Hallvooni, itta Rh\xc3\xbani sisemereni ja l\xc3\xb5unasse Harneni j\xc3\xb5eni ja Umbari poolsaare ja sadamani. Haradi kuningad maksid Gondorile andamit ja Mordor oli t\xc3\xbchi ning seda j\xc3\xa4lgiti kindlustest, mis valvasid kurusid._NEWLINE_Sellega l\xc3\xb5ppes Laevakuningate sugu. Atanatar Alcarin "Hiilgav", Hyarmendacili poeg, armastas h\xc3\xb5lbuelu, samuti tema pojad, Narmacil I, kel polnud lapsi ja kes tegi oma noorema venna pojast Minalcarist endale troonileasumise ajal regendi (regentlus 1240\xe2\x80\x931304), ja talle troonil j\xc3\xa4rgnenud vend Calmacil, kes samuti lasi regendina valitseda Minalcaril. Mordori valvamine j\xc3\xa4eti hooletusse._NEWLINE_Minalcar krooniti R\xc3\xb3menalcir II nime all 1304 ja suri 1366. Oma regendi- ja kuningap\xc3\xb5lve jooksul tegeles ta p\xc3\xb5hiliselt p\xc3\xb5hjalastega, kes Gondori rahuajal olid tugevalt oma arvukust kasvatanud ja kuna nad olid mandriinimeste seas k\xc3\xb5ige l\xc3\xa4hem rahvas duunedainidele, osutasid kuningad neile soosingut ja andsid neile maad Anduini taga Suurest Rohelaanest l\xc3\xb5una pool, kaitseks idalaste vastu. Narmacil I p\xc3\xa4evil algasid need r\xc3\xbcnnakud v\xc3\xa4ikese j\xc3\xb5uga j\xc3\xa4lle ja kuningas sai teada, et mitte alati polnud p\xc3\xb5hjalased v\xc3\xa4ljas Gondori eest vaid m\xc3\xb5ned \xc3\xbchendasid oma j\xc3\xb5ud ka idalastega. 1248 l\xc3\xa4ks Minalcar suure v\xc3\xa4ega ja purustas idalaste v\xc3\xa4e Rhovanioni ja Sisemere vahel. Siis v\xc3\xb5ttis ta endale nimeks Romendacil (II). Ta kindlustas Anduini l\xc3\xa4\xc3\xa4nekalda kuni Lubivalge sissevooluni, keelas v\xc3\xb5\xc3\xb5rastel j\xc3\xb5ge pidi Emyn Muilist kaugemale tulla ja lasi ehitada Argonathi kujud Nen Hithoeli sissep\xc3\xa4\xc3\xa4sule. Meestevajaduse t\xc3\xb5ttu ja soovist tugevdada omavahelisi sidemeid v\xc3\xb5ttis ta oma teenistusse p\xc3\xb5hjalasi ja andis neile ka k\xc3\xb5rgeid auastmeid oma v\xc3\xa4gedes. Tema erilises soosingus oli Vidugavia, kes oli teda s\xc3\xb5jas aidanud. Vidugavia kutsus end Rhovanoini Kuningaks ja oli v\xc3\xb5imsaim v\xc3\xbcrst p\xc3\xb5hjalaste hulgas. Tema kuningriik asus Rohelaane ja Celduini j\xc3\xb5e (Rutuj\xc3\xb5e) vahel. 1250. saatis R\xc3\xb3mendacil oma poja Valacari saadikuna Vidugavia juurde ja Valacar hakkas armastama P\xc3\xb5hja inimesi, eriti Vidumavi, Vidugavia t\xc3\xbctart, ja abiellus temaga m\xc3\xb5ned aastad enne oma tagasip\xc3\xb6\xc3\xb6rdumist isa juurde. Kuid see oli ennekuulmatu asi, et kuningapoeg abiellus madalamast v\xc3\xb5i v\xc3\xb5\xc3\xb5rast soost naisega ja sellest abielust s\xc3\xbcndis hiljem h\xc3\xb5imuvaen. Valacari vanemail p\xc3\xa4evil, mil tema naine, kes oli k\xc3\xbcll kaunis ja suursugune, ent l\xc3\xbchiealine nagu mandriinimesed ikka, oli juba surnud, tekkis l\xc3\xb5unaprovintsides rahutusi. Duunedainid kartsid, et ka Vidumavi lapsed on l\xc3\xbchiealised ja kaob kuningasoo \xc3\xbclevus, nii ei tahtnud nad kuningaks Eldacari, keda tema lapseeas oli tema ema rahva nimega Vinitharyaks kutsutud._NEWLINE_Kui Eldacar oma isa j\xc3\xa4rel troonile asus, tekkis kodus\xc3\xb5da, ent Eldacar, kes oli n\xc3\xa4gus ja vapper ning ei n\xc3\xa4idanud mingit m\xc3\xa4rki kiiremast vananemisest, pani vapralt vastu peamise teise troonipretendendi, Castamiri, R\xc3\xb3mendacil II noorema venna Calimethari pojapoja r\xc3\xbcnnakutele. Castamir oli Laevade kapten ja teda toetasid Umbari ja Pelagriri inimesed. Viimaks v\xc3\xb5eti Eldacar Osgiliathis piiramisr\xc3\xb5ngasse ning p\xc3\xa4rast pikka vastupanu pages ta n\xc3\xa4lja ja \xc3\xbclekaalu eest leegitsevast linnast oma h\xc3\xb5imlaste juurde P\xc3\xb5hja. Piiramise ja tulekahju t\xc3\xb5ttu h\xc3\xa4vis Osgiliathi Kuppel ja palantir kadus vette._NEWLINE_Castamir osutus julmaks, k\xc3\xb5rgiks ja t\xc3\xa4namatuks, h\xc3\xa4vitades ja tappes vallutatud Osgiliathis kaugelt \xc3\xbcle vajaduste, hukates Ornendili, Eldacari noore poja ning j\xc3\xa4ttes t\xc3\xa4helepanuta maa valitsemise, hoolides vaid laevastikest ja sadamatest. Seet\xc3\xb5ttu t\xc3\xb5usis taas Eldacari populaarsus ning p\xc3\xb5hjas eelistasid sealsed duunedainid, kes teda tundsid, kuningana juba varemgi Eldacari._NEWLINE_10 aastat p\xc3\xa4rast Osgiliathi piiramise l\xc3\xb5ppu n\xc3\xa4gi Eldacar oma v\xc3\xb5imalust ning asus suure v\xc3\xa4ega P\xc3\xb5hjast teele, kusjuures maadelt, mille ta l\xc3\xa4bis, asus samuti palju mehi tema teenistusse. Lebenninis Erui \xc3\x9clep\xc3\xa4\xc3\xa4sul toimus suur lahing ning Eldacar ise tappis kahev\xc3\xb5itluses Castamiri. Kuid Castamiri pojad p\xc3\xa4\xc3\xa4sesid ja pagesid laevadel koos paljude meestega Umbarisse, kus nad end sisse seadsid ja Umbar j\xc3\xa4igi kuni kuningas Elessari p\xc3\xa4evini ohuks k\xc3\xb5igile meres\xc3\xb5itjatele, seda ei alistatud tolle ajani t\xc3\xa4ielikult kunagi. L\xc3\xb5una-Gondorist sai vaidlusalune maa Umbari Merer\xc3\xb6\xc3\xb6vlite ja Kuninga vahel. Umbari kui suure sadama ja ajaloolise paiga kaotus oli Gondorile suur l\xc3\xb6\xc3\xb6k nii moraalselt kui praktiliselt._NEWLINE_P\xc3\xa4rast Eldacari tagasitulekut toimus segaabielusid sagedamini, ent vastu ootusi see ei kiirendanud kuningasoo ja rahva mandumist. Siiski j\xc3\xa4tkus vaikselt senine tendents aeglasele h\xc3\xa4\xc3\xa4bumisele. Kahtlemata oli see tingitud Keskmaast endast ning nuumenorlastele antud kinkide aeglasest tagasit\xc3\xb5mbumisest p\xc3\xa4rast L\xc3\xa4\xc3\xa4nesaare langust._NEWLINE_1634 tabas maad sellal, kui Vari S\xc3\xbcnklaanes s\xc3\xbcvenes ning paljud \xc3\xb5elad olendid v\xc3\xa4lja ilmusid, suur katk, mille t\xc3\xb5id mustad tuuled idast. Ilmselt oli see seotud Sauroni naasmisega. Koos paljude teistega oma rahva seast suri kuningas Telemnar ja k\xc3\xb5ik tema lapsed katku, koos kuningaga suri ka Valge Puu. Trooni p\xc3\xa4ris kuninga vennapoeg Tarondor, kes istutas linnusesse Puu seemne ja viis kuningakoja l\xc3\xb5plikult Minas Anorisse, sest Osgiliath oli katku j\xc3\xa4rel osaliselt maha j\xc3\xa4etud ja hakkas lagunema. Tarondoril oli pikim valitsusaeg Gondoris ja sel ajal tegeles ta p\xc3\xb5hiliselt kuningriigi j\xc3\xb5u taastamisega. Tema poeg Telumehtar vallutas 1810 Umbari, mille k\xc3\xa4igus hukkusid Castamiri viimased j\xc3\xa4reltulijad ja Telumehtar lisas oma nimele tiitli "Umbardacil"._NEWLINE_Saja aasta jooksul kestis Vankris\xc3\xb5itjate (mitmed rahvad v\xc3\xb5i rahvas idast, h\xc3\xa4sti relvastatud, r\xc3\xa4ndasid suurtes vankrites ja pealikud v\xc3\xb5itlesid kaarikutes) sissetung Gondorisse, mil kuningriik oli \xc3\xbcha enam kurnatud l\xc3\xb5putust s\xc3\xb5jast. 1856 langes lahingus kuningas Narmacil II, riigi ida- ja l\xc3\xb5unaosad orjastati ja arvatakse, et samal ajal sisenesid s\xc3\xb5rmusevaimud taas Mordorisse._NEWLINE_Calimethari ajal asi paranes, 1899 s aavutas ta idalaste \xc3\xbcle suure v\xc3\xb5idu ja samuti toimus Calimethari poja Ondoheri ajal \xc3\xbcle pika ajavahe l\xc3\xa4henemine Gondori ja Arnori kuningriikide vahel, Arnori kuninga Araphanti p\xc3\xa4rija Arvedui abiellus Ondoheri t\xc3\xbctre Firieliga, ent kuningriigid olid liiga n\xc3\xb5rgad, et \xc3\xbcksteist s\xc3\xb5jaliselt aidata._NEWLINE_1944 langesid kuningas Ondoher ja tema kaks poega lahingus Morannonist p\xc3\xb5hja pool. Ning vaenlane tungis Ithilieni. Kuid Earnil, L\xc3\xb5unamaleva pealik saavutas L\xc3\xb5una-Ithilienis suure v\xc3\xb5idu ning P\xc3\xb5hja rutates kogus enda \xc3\xbcmber nii palju mehi, kui v\xc3\xb5imalik, r\xc3\xbcndas ootamatult vaenlaste pealaagrit ning kihutas nad Ithilienist v\xc3\xa4lja._NEWLINE_P\xc3\xa4rast kuninga ja tema poegade surma n\xc3\xb5udles Arvedui Firileli abikaasana trooni endale, ent sai eitava vastuse osaliseks, mille juures arvatakse suurimat rolli olevat m\xc3\xa4nginud koja\xc3\xbclem Pelendur. Krooni sai v\xc3\xb5iduks v\xc3\xa4epealik Earnil, kes oli samuti p\xc3\xa4rit kuningakojast, ta oli Narmacil II venna Arciryase pojapoeg. Arvedui ei surunud oma soovi peale, ent tema j\xc3\xa4reltulijad pidasid selle meeles._NEWLINE_Selle olukorra kohta k\xc3\xa4is ka ennustus, milles Malbeth N\xc3\xa4gija \xc3\xbctleb, et duunedainide ette seatakse valik ja kui nad valivad \xc3\xbchel moel, saab Arvedui v\xc3\xa4gevaks kuningaks ja muudab ome nime, teisel juhul aga l\xc3\xa4heb kaua, enne kui duunedainid taas t\xc3\xb5usevad ja kokku saavad._NEWLINE_Gondoris j\xc3\xa4rgnes Earnilile vaid \xc3\xbcks kuningas, kuid Earnil ise oli arukas mees, kes hoidis Arveduiga h\xc3\xa4id suhteid ja lubas ka s\xc3\xb5jalist abi, kui v\xc3\xa4hegi suudab. Ja viimaks saatiski kuningas oma poja Earnuri laevastikuga p&oti lde;hja, ent see abi tuli liialt hilja. N\xc3\xb5idkuningas oli vallutanud Arthedaini ja Arvedui oli p\xc3\xb5genenud p\xc3\xb5hja (hukkus mere\xc3\xb5nnetuses aasta hiljem Lossothist naastes). Kuid need, kes seal olid \xe2\x80\x93 haldjad ja inimesed \xe2\x80\x93 kogusid kokku ka oma j\xc3\xb5ud ning koos mindi N\xc3\xb5idkuninga vastu ja toimus suur lahing Nenuiali ja P\xc3\xb5hjakinkude vahelisel v\xc3\xa4ljal. Angmari v\xc3\xa4gi l\xc3\xb6\xc3\xb6di l\xc3\xb5plikult puruks._NEWLINE_P\xc3\xb5hjast p\xc3\xb5genev N\xc3\xb5idkuningas j\xc3\xb5udis Mordorisse ja kogus seal kokku teised s\xc3\xb5rmusevaimud ning 2000. aastal tulid nad v\xc3\xa4lja ja asusid Minas Ithilit piirama. Nad vallutasid selle 2002. aastal ja v\xc3\xb5tsid oma valdusse palantiri. Nazgulid j\xc3\xa4id Minas Ithilisse Kolmanda ajastu l\xc3\xb5puni ja see kants nimetati \xc3\xbcmber Minas Morguliks._NEWLINE_Earnur oli v\xc3\xa4geva v\xc3\xb5itlusvaimuga mees, ent tal oli v\xc3\xa4he huvi muude asjade jaoks ja tal polnud naist. Kui Earnur 2043 aastal krooni p\xc3\xa4ris, kutsus Minas Morguli Kuningas ta kahev\xc3\xb5itlusele. Koja\xc3\xbclem Mardil laitis selle n\xc3\xb5u kuninga ees maha, ent 7 aastat hiljem kutse ja pilked kordusid ning Earnur l\xc3\xa4ks v\xc3\xa4ikese kaaskonnaga Minas Morguli v\xc3\xa4ravale. Mitte kellestki, kes sinna s\xc3\xb5itsid, polnud hiljem enam midagi kuulda ja inimesed uskusid (\xc3\xbcsna p\xc3\xb5hjendatult), et nende kuningas p\xc3\xbc\xc3\xbcti l\xc3\xb5ksu ja on surnud piinades Minas Morguli kantsis. Kuna aga polnud kindlat t\xc3\xb5endit, valitses Mardil palju aastaid kuninga nimel. Ja troonile ei olnud \xc3\xbchtegi puhtaverelist n\xc3\xb5udlejat ning k\xc3\xb5ik pelgasid taas kodus\xc3\xb5tta sattumist ja nii j\xc3\xa4idki valitsusohjad Koja\xc3\xbclemate kanda. Koja\xc3\xbclemateni lugedes oli Gondoril 33 kuningat._NEWLINE_Koja\xc3\xbclemate koda h\xc3\xbc\xc3\xbcti H\xc3\xbarini kojaks, nad olid Kuningas Minardili Koja\xc3\xbclema Emyn Arneni H\xc3\xbarini j\xc3\xa4rglased ja p\xc3\xa4rast Pelenduri valitsusaega muutus Koja\xc3\xbclema amet samal moel p\xc3\xa4ritavaks kui kuninga oma. Ja koja\xc3\xbclema vanne sisaldas s\xc3\xb5nu "hoida saua ja valitseda kuni kuningas tagasi tuleb", kuigi sellele ei p\xc3\xb6\xc3\xb6ratud enam erilist t\xc3\xa4helepanu, sest Koja\xc3\xbclemate k\xc3\xa4es oli t\xc3\xa4ielik kuningav\xc3\xb5im. Siiski ei istunud nad muistsel troonil ega kandnud krooni ega hoidnud spektrit. Ametim\xc3\xa4rgiks oli valge sau ja nende lipp oli puhas valge, ent kuninga lipp oli olnud must, sellel \xc3\xb5itses valge puu seitsme t\xc3\xa4he all._NEWLINE_Kokku oli Valitsevaid Koja\xc3\xbclemaid 26, neist esimene Mardil Voronwe. Algul valitsesid nad Valvsa Rahu tingimustes ja elu oli k\xc3\xbcllalt vaikne, kuid Denethor I p\xc3\xa4evist peale j\xc3\xa4i rahu napiks. 2475 tulid Mordorist esimest korda urukid ja vallutasid Osgiliathi. Boromir, Denethori poeg, v\xc3\xb5ttis Ithilieni tagasi, ent linn h\xc3\xa4vitati t\xc3\xa4ielikult ja suur kivisild purustati. P\xc3\xa4rast Boromiri kuhtumist ses s\xc3\xb5jas saadud morguli haava tagaj\xc3\xa4rjel 12 aastat p\xc3\xa4rast oma isa surma, sai Koja\xc3\xbclemaks Cirion, kellel oli hoolimata valvsusest raske hoida Anduini piiri ja rahu oma rannikul, sest Rhovanioni maadel elasid metsikud inimesed balchothid Dol Gulduri m\xc3\xb5ju all ja Umbari merer\xc3\xb6\xc3\xb6vlid r\xc3\xbc\xc3\xbcstasid randu._NEWLINE_Cirion saatis P\xc3\xb5hja abi j\xc3\xa4rele, ent sel aastal (2510) tulid balchothid \xc3\xbcle Anduini, Gondori v\xc3\xa4gi l\xc3\xb5igati \xc3\xa4ra ja neid r\xc3\xbcndasid m\xc3\xa4gedest tulnud orkid, kes surusid nad Anduini \xc3\xa4\xc3\xa4rde. Siis kuuldi esimest korde Rohirrimite sarvi ja ootamatult tuli abi p\xc3\xb5hjast \xe2\x80\x93 Eorl Noor oma ratsanikega, kes kihutasid vaenlase minema. Cirion kinkis Eorlile selle maa elupaigaks ja too andis Cirionile Eorli vande, t\xc3\xb5otades vajaduse v\xc3\xb5i kutse korral Gondori Isandatele s\xc3\xb5prust._NEWLINE_\xc3\x9cheksateistk\xc3\xbcmnenda Koja\xc3\xbclema Bereni ajal tuli kolm h\xc3\xa4sti ette valmistatud laevastikku Umbarist ja Haradist ja r\xc3\xbcndas Gondori rannikut, rohirrimeid r\xc3\xbcnnati idast ja sel, 2758. aastal, tuli suurte k\xc3\xbclmadega Pikk Talv, mis kestis ligi viis kuud. Rohani Helm ja tema m\xc3\xb5lemad pojad hukkusid selles s\xc3\xb5jas. Gondoris polnud asi siiski nii hull ja Beregond Bereni poeg sai kevade tulekuks sissetungijaist jagu ja saatis kohe ka Rohanile abi. Rohani rahvas oli siiski palju oma j\xc3\xb5ust kaotanud ja Beren pakkus Orthanci v\xc3\xb5tmeid Sarumanile, kes sellest ajast (2759) elas Raudlinnas._NEWLINE_Koos Belethor II surmaga suri ka Valge Puu Minas Tirithis, ent see j\xc3\xa4eti seisma "kuni kuningas tagasi tuleb", sest uut seemet polnud kuskilt v\xc3\xb5tta._NEWLINE_T\xc3\xbarin II p\xc3\xa4evil hakkasid vaenlased taas liikuma. Ithilienist lahkusid k\xc3\xb5ik elanikud peale k\xc3\xb5ige vapramate, sest maa kubises Mordori orkidest. T\xc3\xbarin lasi oma s\xc3\xb5dalaste kaitseks Ithilieni salajased varjupaigad ehitada (nt Henneth Annun), kindlustas Cair Androse saare, ent suurim oht tuli l\xc3\xb5unast haradrimide poolt, kes olid vallutanud L\xc3\xb5una-Gondori. Kui Ithilieni suure v\xc3\xa4ega sisse tungiti, t\xc3\xa4itis Rohani kuningas Folcwine Eorli vande, saates palju mehi Gondorisse. T\xc3\xbarin saavutas nende abiga Porose j\xc3\xb5el v\xc3\xb5idu, kuid Folcwine m\xc3\xb5lemad pojad langesid lahingus._NEWLINE_2951 t\xc3\xb5usis Sauron j\xc3\xa4lle ja andis endast avalikult teada, ta l\xc3\xa4ks tagasi Mordorisse ja Turmam\xc3\xa4gi purskus leekidesse, viimsed Ithilieni elanikud lahkusid. 2953 v\xc3\xb5ttis Saruman Raudlinna p\xc3\xa4riselt endale ja kindlustas selle._NEWLINE_Ecthelion II ajal, kes oli etten\xc3\xa4gelik ja arukas mees, oli Gondori v\xc3\xa4epealikuks m\xc3\xb5nd aega teadmata p\xc3\xa4ritoluga mees, kes oli saabunud Rohani kuninga Thengeli juurest, ent kust ta sinna oli saabunud, ei teadnud keegi. Gondoris h\xc3\xbc\xc3\xbcti teda Thorongiliks ning alles hilisematel aegadel saadi teada, et see oli Aragorn II, tulevane Kuningas Elessar. Thorongil sai Koja\xc3\xbclemalt vastava loa ning r\xc3\xbcndas v\xc3\xa4ikese laevastikuga ootamatult Umbari sadamaid, enamik Merer\xc3\xb6\xc3\xb6vlite laevu s\xc3\xbc\xc3\xbcdati ning Thorongil tappis Sadama Kapteni. Ent p\xc3\xa4rast seda ei naasnud ta pealinna vaid lahkus Varjum\xc3\xa4gede suunas oma sihti avaldamata._NEWLINE_Echtelioni poeg oli Denethor, kes sel ajal, mil Thorongil tema isa teenistuses oli, j\xc3\xa4i nii rahva kui oma isa ees teisele kohale, kuigi ta oli vapper ning suurte teadmistega mees. Aastal 2976 abiellus ta Findulaisega Dol Amrothist, kes s\xc3\xbcnnitas talle kaks poega, ent suri peatselt veel noores eas. Need kaks poega olid Boromir ja Faramir. Boromir oli isa s\xc3\xbcdames esikohal, ent vendade vahel valitses armastus ja s\xc3\xb5prus ja polnud mingit v\xc3\xb5istlust._NEWLINE_2984 sai Denethorist Koja\xc3\xbclem ning ta ilmutas end v\xc3\xb5imuka mehena, kes hoiab k\xc3\xb5igi asjade juhtimist oma k\xc3\xa4es, on s\xc3\xbcnge (eriti p\xc3\xa4rast abikaasa surma) ning v\xc3\xa4hese jutuga. Salaja avalikkuse eest tegi Denethor seda, mida polnud teinud keegi p\xc3\xa4rast Minas Ithili palantiri langemist vaenlase k\xc3\xa4tte (sest need kaks kivi olid omavahel v\xc3\xa4ga tihedas koosk\xc3\xb5las) \xe2\x80\x93 ta kasutas Minas Tiri thi palantiri, mis andis talle laialdasi teadmisi, ent v\xc3\xb5itlus Kivis Sauroni tahtega tegi ta enneaegu vanaks. Ja tema uhkus kasvas k\xc3\xa4sik\xc3\xa4es meeleheitega kuni ta n\xc3\xa4gi k\xc3\xb5igis tolle aja tegudes v\xc3\xb5itlust Valge Kantsi isanda ja Barad-d\xc3\xbari isanda vahel ja umbusaldas k\xc3\xb5iki teisi, kes Sauronile vastu astusid. Eriti v\xc3\xa4he tundis ta armastust Gandalfi vastu, keda Thorongil oli soovitanud tema isal usaldada._NEWLINE_Aastal 3018 tuli Faramirile korduvalt unen\xc3\xa4gu, mis k\xc3\xa4skis otsida vastuseid Ilmadrises, ja \xc3\xbcks kord tuli see ka Boromirile. Nii l\xc3\xa4ks Boromir teele ning j\xc3\xb5udis Rivendelli, kus ta arvati S\xc3\xb5rmuse vennaskonda ning koos tema ja \xc3\xbclej\xc3\xa4\xc3\xa4nud kaaslastega asus teele ka Aragorn, Arathorni poeg, Isilduri p\xc3\xa4rija piki katkematut meesliini ja seega pretendent Gondori kroonile. Teel sai Boromir hukka, kaitstes kaht k\xc3\xa4\xc3\xa4bikut ja hoidudes varju eest oma s\xc3\xbcdames, ning Faramir n\xc3\xa4gi tema matusepaati ja leiti ka kaheks t\xc3\xbckiks l\xc3\xb6\xc3\xb6dud Gondori Sarv, mida traditsiooniliselt kandis Koja\xc3\xbclema vanim poeg. Denethori lein poja p\xc3\xa4rast oli s\xc3\xbcgav ning ta ei v\xc3\xb5tnud meeleldi vastu Gandalfi, Halli R\xc3\xa4nduri ehk selleks ajaks Gandalf Valge n\xc3\xb5uandeid, kui too saabus. Samuti ei kiitnud ta heaks oma poja Faramiri otsuseid, mis olid koosk\xc3\xb5las Gandalfi m\xc3\xb5tete ja plaanidega._NEWLINE_Kui 3019 m\xc3\xa4rtsikuus Sauron oma v\xc3\xa4ed N\xc3\xb5idkuninga juhtimise all Minas Tirithi peale saatis, sai Faramir Osgiliathist \xc3\xbclekaaluka vastase eest taganedes raskelt haavata ning Denethor vaatas taas palantiri. Pelennori v\xc3\xa4ljadel toimus lahing, orkid ja inimesed Sauroni k\xc3\xa4su all piirasid kantsi ja olid juba sisse tungimas, kui Rohanist tuli abiv\xc3\xa4gi, pal ju mehi, keda juhtis kuningas Th\xc3\xa9oden ise. Lahinguk\xc3\xa4ik muutus ja kuninga vennat\xc3\xbctar \xc3\x89owyn tappis N\xc3\xb5idkuninga, Th\xc3\xa9oden ise langes ja j\xc3\xa4ttis krooni vennapoeg \xc3\x89omerile, kes samuti Pelennori v\xc3\xa4ljadel v\xc3\xb5itlemas oli. Ometi oleks linna ja rohirrimite vaprus olnud asjatu, kui Aragorn poleks Koolnutest s\xc3\xb5jav\xc3\xa4ega ajanud merer\xc3\xb6\xc3\xb6vleid, kes l\xc3\xb5id Lebennini inimestega Linhiris lahingut, Pelargiri ja purustanud seal Umbari merer\xc3\xb6\xc3\xb6vlite v\xc3\xa4e t\xc3\xa4ielikult, parajasti kui nood olid suure laevastikuga m\xc3\xb6\xc3\xb6da Anduini Minas Tirithi poole teele asumas. Nende laevu kasutades viis Aragorn rannikult omalt poolt abiv\xc3\xa4ge Gondori poolele, Lamedoni ja Lebennini mehi, ja lahing Pelennori v\xc3\xa4ljadel v\xc3\xb5ideti._NEWLINE_Kuid kui lahing alles k\xc3\xa4is ja Denethor oli palantiri vaadanud, tuli ta alla oma tornist ja oli meeleheitele alla andnud. Veendunud oma poja peatses surmas, lasi ta Faramiri viia Koja\xc3\xbclemate Hauakambrisse, et ta seal koos endaga p\xc3\xb5letada. Siiski j\xc3\xb5udis Gandalf sinna enne, kui meeleheite kuri m\xc3\xb5te oli teoks saanud ja p\xc3\xa4\xc3\xa4stis Faramiri, ent Denethor l\xc3\xa4ks leekide l\xc3\xa4bi vabasurma ja n\xc3\xa4gemiskivi hoidis ta sellal oma k\xc3\xa4te vahel, millega seoses n\xc3\xa4itas kivi edaspidi vaid kaht eakat k\xc3\xa4tt aegamisi tules k\xc3\xb5rbemas. Ja kokku oli 26 (27 kui Faramir kaasa arvata) valitsevat Koja\xc3\xbclemat ja Denethor II oli nende seas viimane, kes kogu valitseja v\xc3\xb5imut\xc3\xa4iust maitsta sai._NEWLINE_Et viia Sauroni t\xc3\xa4helepanu k\xc3\xb5rvale vabade rahvaste lootuselt, S\xc3\xb5rmusekandja Frodolt, kes otsis l\xc3\xa4bi Mordori teed Turmam\xc3\xa4ele, otsustasid Aragorn, kellest juba avalikult r\xc3\xa4\xc3\xa4giti kui kuningast, Gandalf ja teised pealikud minna ja r\xc3\xbcnnata oma nappide j\xc3\xb5ududega Mordorit. V\xc3\xa4hem kui kuue tuhande mehega j\xc3\xb5udsid nad Musta V\xc3\xa4rava ette ja oleks seal armutult puruks litsutud, kuigi L\xc3\xa4\xc3\xa4ne Kotkad tulid neid sirgetes ridades toetama, kui mitte just sel tunnil poleks Frodo j\xc3\xb5udnud oma eesm\xc3\xa4rgile ja olend Guglunk, kelle nimi kunagi oli olnud Smeagol/Urglik, poleks temaga S\xc3\xb5rmuse p\xc3\xa4rast v\xc3\xb5idelnud ning Frodo s\xc3\xb5rme koos s\xc3\xb5rmusega \xc3\xa4ra hammustanud. Oma r\xc3\xb5\xc3\xb5mus kukkus ta koos S\xc3\xb5rmusega Orodruini tulle ning Sauron langes ning see langemine oli s\xc3\xbcgav ja l\xc3\xb5plik ning k\xc3\xb5ik tema v\xc3\xa4ed tundsid \xc3\xb5udust ja hirmu ning p\xc3\xb5genesid --- v\xc3\xb5i langesid Gondori ja Rohani meeste ning Kotkaste \xc3\xbchendatud j\xc3\xb5udude l\xc3\xa4bi._NEWLINE_Ja kui see lahing oli l\xc3\xb5ppenud, p\xc3\xb6\xc3\xb6rdus Aragorn tagasi Minas Tirithisse ja krooniti seal kuningaks Elessari nime all. Ja Gandalf leiab Valge Puu v\xc3\xb5su, mis istutatakse Minas Tirithisse ja Elessar abiellub Arwen Und\xc3\xb3mieliga, Elrondi t\xc3\xbctrega, kellega teda \xc3\xbchendas ammune arm ja kindlad sidemed, ja nii saavad taas kokku ka poolhaldjate kaks haru. Prints Faramir astub abiellu Rohani Eowyniga ja nad asusid elama Emyn Arnenis._NEWLINE_Kuningas Elessar suri neljanda ajastu 120. aastal ja trooni p\xc3\xa4ris Elessari poeg Eldarion, kes valitses nii P\xc3\xb5hja- kui L\xc3\xb5una kuningriiki \xc3\xbcle saja aasta.'